Večer moderne poezije

(Knjižnica. Učenici su okupljeni za stolovima i pišu zadaću ili čitaju. Tiha glazba svira u pozadini. Nakon nekog vremena ulazi učenik i baca torbu na najbliži stol. Obraća se učenici pokraj njega koja čita knjigu.)

Ivan: Hej, Petra. Šta čitaš?

Petra: Bog, Ivane. (okrene list) Znam da nisi osobito na ti s knjigama, ali često iznad onog velikog naslova na koricama piše ime autora poprilično uočljivim fontom.

(Ivan joj uzme knjigu i pogleda naslovnicu na nekoliko sekundi, zatim je nemarno gurne natrag i sjedne pokraj nje.)
Ivan: Janko Polić Kamov, „Psovka“? Koji je to vrag?
Petra: To je…
Ivan: Čekaj, nemoj mi reći. Kladim se da se radi o djevojci koje počne psovati ko kočijaš nekoliko stoljeća ranije i roditelji je pošalju u samostan i onda se nakon tristotinjak stranica ubije.

Petra: Ne, ra…

Ivan: Ne, ne, ne. O tipu koji se stalno spotiče i svako malo dobije šljivu i opsuje i neka vještica shvati da je opsovao njoj i baci kletvu na njega i…

Petra: Uopće se…
Ivan: Ili o današnjoj hrvatskoj mladeži koja psuje čim…
Petra (vikne): IVANE. (svi se okreću prema njima i bacaju joj prijekorne poglede. Kamov dolazi na scenu, ali ga nitko ne primjećuje, te stane blizu Petre proučavajući svoju knjigu. Petra stiša glas i nastavi.) Ovo uopće nije proza, već zbirka poezije.

Ivan (pomalo zbunjeno): Oh. (Frkne nosom.) Trebao sam i misliti da ćeš čitati neko sranje. 

Petra: Koristi malo pristojniji rječnik barem u knjižnici, može? I za tvoju informaciju, Kamov je odličan!

Ivan (nasmije se): Uopće me ne zanima ako nije za lektiru. Ček, ček, ne, ne zanima me ni tada. Zadnju lektiru koja je bila u stihu pročito sam u drugom ili trećem razredu osnovne. 

Petra (podigne obrve): Objasni mi onda, molim te, kako to da imaš pet iz zadnje analize pjesme.
Ivan: Ko da je pjesmu teško analizirati. Naštrebaš kako izgledaju oblici, ubaciš da ima epitete, metafore i te gluposti s obzirom da ih gotovo svaka ima, i ne moš fulat ni da oš.

(Dolaze Ana i Barbara i ubacuje se u razgovor.)
Ana: Vas dvoje, malo tiše! Knjižničarki će lice ostati cijeli život ukočeno u grimasu ako se bude toliko mrštila zbog vas.

Petra (sarkastično): Svakako ne želimo da se to dogodi, Ana. To bi bila apsolutna katastrofa. Čak bi možda i ovih desetak što dolaze svakodnevno prestali navraćati.

Ana: Ha. Nisam mogla ne čuti o čemu pričate.

Barbara: Zapravo, cijela knjižnica nije mogla ne čuti o čemu pričate.

Ana: U svakom slučaju, Ivane, nema li baš nijedan pjesnik koji se tebi sviđa?

Ivan: Pa rekao sam ti, sve su pjesme na isti kalup. Ali ima nekoliko koje su mi fora.

Petra: Sad kad kaže Antuntun.

Ivan (iznenađeno): Kako si znala?
(Grigor Vitez izlazi na scenu i veselo pjevuši. Zagrli Ivana, ali on to ne osjeća.) (Petra lupi glavom o stol.)

Petra: Sačuvaj me Bože… Šalila sam se!

Ivan: Ali Grigor Vitez je duhovit! Ne znam zašto više pjesnika ne piše takve pjesme. On je oblikovao moj mladi dječji um!

(Vitez ga potapša po glavi. Kamov ga prezirno pogleda i Vitez ga konačno primijeti.)

Petra: Da sam ja na tvom mjestu, poslala bih mu žalbu.

(Petra i Ivan se tiho prepiru u pozadini, a Vitez i Kamov se malo udalje kako bi nesmetano razgovarali.)
Vitez: O, gospodine Kamov! Dobra Vam večer!
(Kamov ne odgovara. Vitez nastavi kao da to ne primjećuje.)

Vitez: Zaista, lijepo je kada mladi čitaju poeziju, ne mislite li?

(Kamov i dalje ne odgovara, već promatra mlade.)

Vitez: Vi ste nešto šutljivi danas? 

Kamov: Ne, gospodine Viteže, samo ne vidim nikakav razlog za Vaše sveobuhvatno… Veselje. 

Vitez: Zašto? Zato što se nalazimo u knjižnici i hrpa dječurlije raspravlja o našim divnim djelima?

Kamov: Ne… Zato što smo već desetljećima mrtvi. Ili ako ćete uzeti moj slučaj u obzir, već čitavo stoljeće.

Vitez: Imate poprilično pesimističan pogled na svijet, gospodine Kamov. Moram priznati da se ne slažem s Vama. Ako pjesnici ne ostanu živi nakon što umru, tada, zaista, tko uopće ostane?

(Barbara stane između Petre i Ivana koji se još uvijek prepiru.)
Barbara: De ajde sad ljudi... Smirite se malo. Kladim se da i Vitez ima odlične pjesme. 

(Ivan uzme knjigu s police i počne listati.)

Ivan: Naravno da ima. Napisao je puno pjesama.

Petra: Naravno da NEMA, Barbara. Njegove pjesme bi mogao pisati bilo tko, bez obzira ima li išta soli u glavi. Što očito vrijedi i za one koji ga čitaju.

(Kamov se prezirno nasmiješi. Vitez se zacrveni i dotakne Ivana, koji zatim počne čitati Antuntuna.)

Antuntun

U desetom selu
Živi Antuntun.
U njega je malko
Neobičan um. 


On posao svaki
Na svoj način radi:
Jaja za leženje
On u vrtu sadi. 


Kad se jako smrači,
On mrak grabi loncem.
Razlupano jaje
On zašiva koncem. 


Da l' je jelo slano,
On to uhom sluša.
A ribu da pjeva
Naučiti kuša. 


Na livadu tjera
Bicikl da pase.
Da mu miše lovi,
On zatvori prase. 


Guske sijenom hrani,
Snijegom soli ovce.
A nasadi kvočku
Da mu leže novce. 


Kad kroz žito ide
On sjeda u čun.
Sasvim na svoj način
Živi Antutun.  

Ana: Wow, Ivane, ovo je zvučalo stvarno… Nadahnuto.
Barbara: Nisam znala da znaš čitati bez blesiranja.

Petra: Nisam znala da uopće znaš čitati.
Ana i Barbara zajedno: Petra!

Vitez (obraćajući se Kamovu): Znate, gospodine Kamov, postoje rasprave oko toga jesam li ovu pjesmu napisao zbog osvete jednome čovjeku koji se zaista zvao Antun Tun, s kojim sam se, po anegdoti, jednom prepirao oko žita i koji je i u stvarnosti bio pomalo čudan. Ne baš toliko čudan kakav je Antuntun u ovoj pjesmi, ali govore da je hodao bos i spavao ispod pčelinjaka. Drugi kažu da sam samo posudio nadimak jednog Antuna iz mojih đačkih dana.

Kamov: Zaista me ne zanima, gospodine Viteže, ali kada već spominjete, koja je prava istina?

Vitez (veselo): To ostavljam Vašoj sposobnosti nagađanja, gospodine Kamov.

(učenicima se priključi Ines)

Ines: Hej, ljudi. Zna itko od vas kako riješiti jednadžbu iz 64. zadatka?

Ivan: Ne gledaj u mene, nisam znao ni da smo imali zadaću.

Petra: Možda bih je već i napisala da ne raspravljamo o Ivanovim djetinjastim ukusima i mišljenjima o poeziji.

Ines: I što ste zaključili?

Ivan: Da je pravo čudo da Petra uopće govori i diše kad je toliko ograničenog mišljenja.

Petra: Pravi se javio! Ti uopće ne čitaš poeziju, odakle ti pravo da sudiš što je ograničeno, a što ne? Ja barem čitam nešto o čemu možeš razmišljati i…

Ana: Hej, vas dvoje! Pa što vam je danas? 

Barbara: Nisu li i inače takvi?

Ines: Samo što inače uopće ne komuniciraju pa ne dolazi do ovoga… Nego, imam ideju. Kad ste već toliko zapeli za tu poeziju, neka svatko pročita dvije-tri pjesme od svog najdražeg pjesnika, pa ćemo onda na kraju presuditi tko je dobar, a tko ne. Ali bez vrijeđanja, u redu?

Ivan: Čuj, Ines, zvučiš ko moja mater.
Petra: Ako već koristiš tu riječ, nauči barem koji je točan oblik u nominativu. I ajde, iznenadi me. Antuntuna si već pročitao. Nađi neku pjesmu u toj knjizi koja nije na nivou osmogodišnjeg djeteta.

(Ivan lista zbirku sve dok ga Vitez ne dotakne. Nakašlje se.)
Ševa

Kopači hode preko njiva,

Jedan po jedan, u koloni.

Pjeva ševa, ptičica siva,

Sitno joj zvonce zvoni, zvoni.

Ko da je zvuci nebom nose.

Toliko srebra u toj struni;

Ona tek sitna kaplja rose,

A svi su dôci pjesme puni.

Brišući čelo kopač sluša

Ševinu pjesmu ponad njiva,

Od pjesme mu se vedri duša

I sve modrije nebo biva.

Ines: Ova je lijepa.

Ana: Hajde, Petra, priznaj. Stari Vitez nije bio baš totalno dijete.

(Vitez počne hodati lijevo-desno i gestikulira.)

Vitez: Ma tko je star? Tko? Tko? Smrt me pomladila i proljepšala! Da me vidi sada, mislila bi da sam mlađi brat Johna Waynea!

Kamov (posprdno): Sumnjam da danas koriste tu usporedbu. Ali zapravo, još više sumnjam u to da ste se u posljednje vrijeme uopće pogledali u ogledalo.

Vitez: Jedna od loših strana kada ste mrtvi, gospodine Kamov, jest ta što se uopće ne možete niti vidjeti u ogledalu. Ni u rijekama. Pa čak ni u loncima.

Petra: Samo zato što se ne radi o ribama pjevačicama ili svinjama koje love miševe, to ne znači da je odmah neka dubokoumna poezija.

Barbara: Tebe natjerati da priznaš nešto je isto kao natjerati magarca da otpjeva himnu dok stoji na stražnjim nogama.

(Petra uvrijeđeno otvori usta, no Ivan ju prestigne.)

Ivan: Opa, Barbara, opet mi kradeš rečenice. Dajem ti čast da izabereš broj.

Barbara: Zašto?

Ivan: Zato što mi se ne da tražiti pametnu pjesmu, pa bubni broj stranice.

Petra: Reci što hoćeš, ali sto puta bih radije bila tvrdoglava nego lijena ko ovaj kreten.

Ines: Opet se bodete.
Ana: Što je rečeno u vezi vaših prepirki?

Ivan: Da, da, da.  Barbara, broj?

Barbara: Um… 99?

(Ivan ponovno lista dok ne nađe pjesmu.)
Tužna muha

Tužna muha jutros izjavila:

· Joj, sva mi se čeljad podavila!

Jadan otac

Skočio u ocat,

Skliznu djeda

U lonac pun meda,

Jednu seku

Nađoše u mlijeku,

Dva mi brata

Udavi salata,

Jednu strinu

Izgubih u vinu,

A dva strica

Ubi šljivovica…

Slomila je tuga jadnu muhu

Te i ona skočila u juhu.

Ivan (smije se): Pa, ova je definitivno zanimljiva.

Petra (ustane se): Ma znate vi što. Možete vi tražiti koliko god hoćete, ali Vitez nije Kamovu ni do koljena. 

(Vitez odmjeri Kamova od glave do pete.)

Vitez: Ne znam o čemu ona govori. Osim ako imate koljena umjesto nosa, a pretpostavljam da nemate, ne vidim kako bih Vam bio do koljena.

Kamov (uzdahne): Prestajete li Vi ikada govoriti? Čovjek bi pomislio da smrt može barem onesposobiti nečije glasnice kada već izgubimo kontrolu nad cijelim tijelom.

Vitez: Ali, gospodine Kamov, kako bismo slušali Vaše sarkastične komentare da upravo ovako lijepo ne ćaskamo?

Kamov: Preživjeli biste.

Vitez (smije se): Možda se činim živ, ali nažalost, sve ovo poprilično umara kada ste mrtvi. Zadržite tu svoju veselu i optimističnu osobnost, ja Vas sada napuštam!

(Vitez ga potapša po ramenu i ode s pozornice)

Ana: Hajde, Petra. Čitaj Kamova. Možeš odabrati tri pjesme.

Petra: Nije uopće potrebno. Dovoljna je samo jedna da dokažem svoju poantu.

Barbara: Nije li to malo previše samouvjereno?

Ivan: Ma pusti je. Nismo li već zaključili da je tvrdoglava?

Ines: Pa ljudi… Petra, izvoli.

Petra: Samo da odaberem onu koja mi najviše odgovara.

(Kamov je dotakne i Petra počne čitati)
Preludij

Silovat ću te, bijela hartijo, nevina hartijo;
ogromna je strast moja i jedva ćeš je podnijeti;
izmičeš se bijesu mojem i blijeda si od prepasti;
cjelov na bljedoću tvoju - moji su cjelovi crni.


Nema zakona vrhu tebe i umrli su zakoni za me;
bježim ih i bijeg je moj strelovit;
onud sam prošao, gdje plaze pognute šije,
gdje pseta slave orgije i lizanje je njihov blud.


Izmičeš se, plašna košutko, i dršćeš ko prvi stid;
zamamna je nevinost i ludilo je njezina jeka;
mahnit sam, o hartijo, i srdžba mi plamsa u oku.


Pobožan je narod i uvinuti su u njega repovi;
nema iskrenosti u očima i vucaranje je njegov hod;
njuškanje je posao njegov i bogata mu je plaća;
nema ni mjesta među njima i kažnjiva je moja riječ;
gutam misli i zagušit će me stid.


Stani, ljubavi moja, poslušaj bol moju;
ti primaš ljudsku riječ i magare još nije razumjelo čovjeka;
volovi vuku plug i ropstvo im donaša sijeno;
konjče nosi boljara i sjajna je dlaka njegova;
bogato se pita krmak i tečno je meso njegovo:
vitki su zakoni i oštri i krcate su staje zobi.


Ne izmiči se, poljubljena djevojko, nema žene za mene;
ne daju se one za nervozne cjelove i napetu put;
o nema zlata u mene, ni diploma nema bez njega.


Ljubim te, hartijo, i topla je ljubav moja;
topla ko moja krv i mahnita ko srdžba moja.
Podaj mi se zauvijek - crni su cjelovi moji;
crni su cjelovi moji, a rumena je u njima krv. 

Ivan: Tko je sad na redu?

Ines: Ivane! Nismo niti komentirali Kamova!

Ivan: Što tu imaš komentirati? Pjesma je totalno bolesna. Nije ni čudo što je Petra sva prolupala.

Ana: Što je uopće hartija?

Petra: Papir. Ako mi ne vjeruješ, imaš rječnik tamo. 

Ana: Ne treba… Mislim da je sada donekle kužim. Mogu je vidjeti opet?

(Petra pruži knjigu Ani)

Barbara: Objasniš li nam zašto uopće voliš takvu poeziju, molim te?

Petra: Jer je ekstravagantna. Morbidna. Nisi li čula? Možeš je čitati nekoliko puta, i uvijek ćeš naći još neko značenje koje ti je pobjeglo prošli put. Kamov je bio revolucionar svoga vremena.

(Svi šute nekoliko sekundi.)

Ines: Uglavnom… Tko je sljedeći?

(Ana podigne glavu s knjige i vrati je Petri).

Ana: Oh! Ja bih Krležu!

(Miroslav Krleža se pojavi na sceni i kimne glavom Kamovu.)

Kamov: Nadam se da niste previše skloni korištenju jezika.

Krleža: Smijem li vas pitati zašto?

Kamov: Jer ja odlazim. Možda uhvatite negdje Grigora Viteza kako skakuće na način neprimjeren njegovoj dobi. Do tada… Pa, nadam se da se nećemo sresti u skoroj budućnosti. I ne uzimajte si to osobno, jednostavno nisam raspoložen.

Krleža (Kamovu dok ovaj odlazi): Ah, gospodine Kamov; koliko god Vi to željeli, neke osobine ipak ne bismo trebali povesti sa sobom u zagrobni život. Vaš negativan pogled, iako Vas je dobro služio u poeziji, samo će Vas zakopati dublje nego što već jeste.

Ines: Imaš li već određenu pjesmu u glavi?

Ana: Pa, s obzirom da je jesen… Mislila sam neku od njegovih jesenjih…
(Krleža je dotakne)

Jesenja pjesma

Nepoznat Netko donio je Jesen
u Sjevernu Sobu.
O, sada,
kad sve je boja, berba i miris vina,
i kada se čuje pjesma Stvari i Živinâ,
i kad mrtvaci viču od čežnje u grobu,
Nepoznat Netko donio je Jesen
na srebrnom pladnju
u sobu:
grožđe i kruške, jabuke i smokve.
A vani se puše sunčanog soka lokve,
i čuje se kroz prozor
gdje u svili dana
pjeva negdje žena.
I cvrkuću ptice.

Barbara: Odakle znam tu? Zvuči mi poznato.

Ines: Iz čitanke, možda?

Ivan: Ja ju prvi put čujem.

Petra: To je zato što nikad ne pratiš na nastavi. „Jesenja pjesma“ je jedna od njegovih najpoznatijih uopće.

Ana: Meni se osobno on sviđa jer je pisao stvarno raznoliku poeziju. Moram vam pročitati jednu koja mi je stvarno odlična, samo nisam sigurna ima li je u ovoj zbirci… (počne listati knjigu)

Ines: Kakvu? Isto pejsažnu ili?

Ana: Ne, ova je misaona. Aha! Slušajte sad.

Sat

Što je život čovjeka spram kucanja sata?

Krhko i lomno savitljiva vlat.

Odlaze ljudi, zatvaraju za sobom vrata,

u samoći sobe ostavljeno, mudro kuca sat.

Zamire posljednji uzdah na usni od voska.

Sklapaju se ruke, svijeća svjetluca. 

A ura kuca, mirno kuca i kuca,

tišina je u sobi kao noć seoska.

Zvone čaše. Gozba. Stolnjaci i vino. 

Viču ljudi. Radost. Ure idu. 

A sat kuca, govori na zidu

staru pjesmu o protjecanju pijeska

što iz ruke smrti teče, iskri se i ljeska.

Ana: I? Što mislite?

Barbara: Ah, znam tu. Uvijek se naježim.

Ines: I ima dobar ritam.

Ivan: Od te priče o stolnjacima i gozbi sam ogladnio. Ima tko od vas šta za jest?

Barbara: Sorry, trebao si reći prije sat vremena.

Ana: Znaš da je u knjižnici zabranjeno jesti, ne?

Ivan: Pa znam, ali trenutno viče na onu djecu što se gađaju zgužvanim papirima. A i gladan sam. 

Ines: Pa kad si zadnji put jeo?

Ivan: Imao sam kelj za ručak. Normalno da sam opet gladan. Hoće tko na pizzu poslije ovog?

Ana: Miješanu?

Barbara: S gljivama ili bez gljiva?

Petra: U redu, kako ste uspjeli doći na tu temu u tako rekordnom roku?

Ines: Misliš li da bi trebali zatražiti više kečapa? Uvijek ga tako malo stave.

Ana: Ovisi kud ideš. Ako ideš u Ma…

Petra: Ana! 

Ana: Oprosti, Petra. Želiš li također miješanu ili ne voliš takvu?

Petra (uzdahne): A da jednostavno završimo s ovim pa da se onda dogovaramo oko toga?

Ivan: Partibrejkeru.

(Krleža zavrti glavom i dotakne Anu)

Naša kuća

Kuća je naša prokleta, bolesna, pakao!
I nema božjega dana
kad krv ne bi iz novih briznula rana,
i nema božjega dana
kad ne bi netko plakao.
O, naša kuća je prokleta, bolesna, pakao!
U kući se našoj ljudi bodu ko otrovne ose,
po hodniku, gdje petrolejke gasnu u prljavoj spirali,
crne sanduke nose.
O, koliko duša se kod nas u kući tali,
a ljudi očajno viču po stubama u spirali.
Oči bolesnih žena, što peru u pari rublje,
u ognjici gore ko grozničave zublje!
I viču grozne crne stube,
u kući se našoj ljudi i žene sa strahom u duši ljube.
Na krovu kuće naše pjeva crni ćuk,
i bijesovi se biju u dušama ljudi;
na krovu kuće naše Smrt svoju pjesmu gudi,
a nad kućom našom gori zvjezdan luk.
I bijesovi se biju,
i pokućstvo se lomi,
i ljudi se svađaju,
a rodilje viču.
Već opet se negdje škrofulozni gnomi
rađaju
i novi martiri niču.
I negdje brenči harfa.
To luđak neki svoje mrtve oplakuje sne.
I to je Sve.

Petra: E ova je naprosto odlična! Nisam znala da Krleža piše ovakve pjesme koje i meni odgovaraju!

Barbara: Da, jer čim ima crnih sanduka i smrti i pakla…

Petra: Hej! Bolje si biraj autora nego što tu zafrkavaš.

Barbara: Ja? Nema potrebe, već sam si ga izabrala. Čija je deseta obljetnica smrti ove godine?

Ivan: Georgea Harrisona?

Barbara: Ne mislim na članove Beatlesa, Ivane.  Točan odgovor je Ivan Slamnig. Sada je samo pitanje koju pjesmu odabrati.
(Dolazi Slamnig i veselo priđe Krleži.)
Slamnig: Ja sam stranac! Dobar večer!


Da l si i ti stranac?

Dva smo, znači. Nemoj reć, jer

Stavit će nam lanac.

Tužno li je biti domać

 i prosto, poput žabe,

kreketat do u božju ponoć

sred zadimljene grabe!

Krleža: Nije li pomalo egoistično citirati samoga sebe, gospodine Slamnig?

Slamnig: Morate mi oprostiti tu slobodu, gospodine Krleža; ali čini se da me danas jedino citiraju kada pjevaju pjesmu Barbara.

Ana: Nije li Slamnig napisao onu pjesmu o onom brodu Barbari? Kako je ono išla? Barbara bješe bijela boka, Barbara bješe čvrsta, široka, Barbara bješe naša dika, Barbara, Barbara, lijepa ko slika…

Slamnig (Krleži): Rekao sam vam.
Krleža: Skoro pa ste vrijedni žaljenja, ako ga tražite. Ali prije nego počnete citirati sve pjesme kojih se sjetite, za mene bi bilo pametno pobjeći.

(Krleža odlazi, a Slamnig mu maše)

Ines: Definitivno nije pjesma o našoj Barbari!

Barbara: Hej! Razmišljam, ne prekidaj me!

(Slamnig je dotakne)

Ubili su ga ciglama

Ubili su ga, ciglama: crvenim, ciglama
Pod zidom, pod zidom, pod zidom.
Žute mu, kosti: hlape u, iglama,
A bio je, pitom i, pitom.

Jedan žuti, i brkati: jedan crveni, crknuti,
Jedan zelen, i rogat ko jelen,
U sjeni, pljesnivog, zida,

Ubili su ga, ciglama: crvenim, ciglama,
Crvenu, mrlju su, prekrili, priglama,
Iz svega se, izvuko, samo, repić:
Otpuzo, pa se: uvuko, u zid,
U zid, uzi, duzi.

Ines: Previše. Previše. Zareza.

Ana: Zvuči kao pokvareni gramofon.

Barbara: Možda je bio pijan kada ju je pisao?

Slamnig (viče, iako ga nitko ne čuje): Vi ne shvaćate poantu pjesme!

Ivan: Meni zapravo odlično zvuči. Stalno se igra s riječima i ritmom. Da je morao odabrati drugo zanimanje, bio bi odličan reper.

Petra: Mogla sam i misliti nakon onog s Vitezom da će se tebi sviđati.

Ines: Joooj vas dvoje. Ajmo se samo požuriti s ovim, stvarno postajem gladna. Barbara, koja je sljedeća?

Barbara: Pa, s obzirom da uzimamo hrvatske pisce… Mislim da je ova odlična.

A Roma alla romana

U Stocu jedi tovna ovna
u Wallstreetu se hvali kintom,
žonglerka neka ljubi klovna,
a šinto nek se ženi šintom.

Kad strana smrtnih zvana jača
- a bili knezi ili sebri,
opredijeli se za mustača
podnosje onda ni ti ne brij.

Bjelina puti kad se časti
kćer šetat vodi za mjeseca.
Kad štuju ljude crnje masti
na žar je daj ko pogan sveca.

U Alma-ati Alma-otac,
a u Osijeku budi Osječan,
sa tatom tat, sa platcem - platac,
O kako divno biti prosječan!

Ana: Okej, sada znam zašto si ga odabrala.

Ines: Zašto?

Petra: Ana pokušava reći da je Slamnig lijepo ukomponirao donekle domoljubne motive u pomalo duhovitu pjesmu koja istodobno poručuje da svaka osoba treba cijeniti vlastitu kulturu i njegovati je kako ne bi propala. 

Ines: Ne misliš li da tipu možda pridaješ prevelike zasluge?

Petra: Kako to misliš?

Ines: Jednom sam pročitala da pisci vole kritičare jer uvijek saznaju mnogo toga o svom djelu i da ih kritičari prikažu mnogo pametnijima nego što su planirali ispasti, dok oni samo stoje sa strane i kimaju glavom.

Ivan: I onda pisce smatraju inteligentnima.
Barbara: Ne mora biti da nisu. Samo vjerojatno nisu baš svi. Usput, Ines, na redu si. Dovoljne su mi dvije pjesme.

Ines: Pa, kad ste već iskoristili neke koje volim, preostaje mi Pupačić.

(Pupačić ulazi na scenu i skoro se sudari sa Slamnigom koji krene prema izlazu)

Pupačić: Gospodine Slamnig! Iznenađujuće je vidjeti Vas danas. Zar već idete?

Slamnig: Moram priznati da ste Vi iznenadili mene. Mislio sam da nećete ni doći. (pogleda na sat) Pa, pretpostavljam da se mogu još malo zadržati. Već dugo nisam čuo Vašu poeziju.
Ana: Pupačić? Je li to onaj tip s morem?

Barbara: Da! Moraš tu pročitati! 

Ivan: Kakvo more?

More 

I gledam more gdje se k meni penje 
i slušam more dobrojutro veli 
i ono sluša mene i ja mu šapćem 
o dobrojutro more kažem tiho 
pa opet tiše ponovim mu pozdrav 
a more sluša pa se smije 
pa šuti pa se smije pa se penje 
i gledam more i gledam more zlato 
i gledam more gdje se k meni penje 
i dobrojutro kažem more zlato 
i dobrojutro more more kaže 
i zagrli me more oko vrata 
i more i ja i ja s morem zlatom 
sjedimo skupa na žalu vrh brijega 
i smijemo se i smijemo se moru

Ivan: A tooo more…

Petra: Tehnički dva mora.

Ivan: Molim te, molim te, MOLIM TE nemoj analizirati i ovu pjesmu. I ovako ne volim poeziju, pusti da mi ova ostane neuništena barem nekoliko minuta, ajde MOLIM TE.

Petra: Hmph.

Ana (šapće Ines): Daj pročitaj nešto brzo prije nego se opet počnu svađati.

Ines (šapće natrag): Ali koju?

(Pupačić je dotakne)

Ponoćna pjesma
Grozne li muke ne vidjeti,

vas, zvijezde,

kad se vratim s traženja

ruku u vrtlozima

tame i bjeline. Kažem,

zlatne pahuljice,

vi se ne sjećate smisla

ptica, ni glasa 

srne, koja je

jezero

nedostupnog sna

u bjeloputim vodama.

Nisam li,

vama pisao,

prijatelji,

da ne zaboravljam, pa se

ona ljepša

java pojavi. I zamrznu

glasovi

neprimjerenih voda. Svake noći. 

I svake noći: nepregledni redovi

djevojaka. Ali, i svaka je ponoć

jedno novo

prelaženje: iz okupiranog

sna – u smrzavajuću

pomrčinu.

Ana: Ovu ne znam. Kako to da si odabrala tu?

Ines: Zapravo, nemam pojma.

Slamnig: Gospodine Pupačiću, jeste li dobro?

Pupačić: Ma jesam. Samo… Sve ovo čitanje poezije me pomalo rastužuje… Napisao sam toliko pjesama, proveo tolike trenutke nad papirom, iz dana u dan, iz godine u godinu, a pogledajte me sada! Čak i ako pokušam smišljati nove pjesme, tko će me čuti? Ako me i mogu čuti, neće me htjeti ni slušati. Toliko je mnogo mrtvih pisaca, da se rijetki njima zamaraju; pisac je često najviše čitan tik poslije smrti, kako bi ljudi odlučili je li im zapravo žao ili nije što je preminuo. A kamo to vodi? Hoće li itko uopće znati za nas za deset, pedeset, dvjesto godina? 

Slamnig: Postavljate teška pitanja… Može li itko zapravo na to odgovoriti?

Ivan (zijevajući): Hajde, Ines, imaš pravu na još jednu. Hoćeš, nećeš, doviđenja. 

Ines: Ovu sam planirala još od prije. Nekako mi zaokružuje večer i zaslužuje biti među svim onima koje smo izrecitirali.

Barbara: Ma koja?

Moj grob


Moj grob će biti sunčan, tih
i krcat bogatoga sjaja,
beskrajan prostor gdje oluje mru
nad stijenjem zavičaja.


Na njemu neće gorjeti svijeća
niti će naricat žene.
Ja živ ću ostat da smijehom sna
raspršim uspomene.


Uskrsnut neću, i čemu to
živjet ću ljepše neg prije,
a ono što ljudi smrću su zvali
za mene smrt i nije.


To će tek biti slobodan život
od patnji i veriga svijeta,
taj prostor gdje mi polože tijelo
bit će samo vinjeta.


Rasut ću sebe u srca mnoga,
i živjet u bezbroj života,
jer od sadašnjeg mračnoga mene
ostat će samo ljepota.

Ana: Bez obzira na to kakvim se Pupačić smatrao, njegova poezija doista i jest lijepa. 

Barbara: Kao i pjesme svih ostalih koje smo danas čuli.

Ivan: Bilo da su vrckaste i zvučne…

Petra: Dubokoumne i možda pomalo morbidne…

Ines:  Osjećajne i dirljive…

Ana: Zapravo je svaka od tih pjesama nastala potaknuta trenutkom i sadrži duše svih pjesnika, čak i kada oni više nisu dio ovoga svijeta. 

Ivan: I hvala Grigoru Vitezu… (izađe na scenu)

Petra: Janku Poliću Kamovu… (izađe na scenu)

Ana: Miroslavu Krleži… (izađe na scenu)

Barbara: Ivanu Slamnigu… (pridruži se ostalima)

Ines: I Josipu Pupačiću… (pridruži se ostalima)
Barbara: Što su podijelili svoje duše s nama.

Petra: Iako još uvijek preferiram Kamova, moram priznati da ostali uopće nisu loši. Zapravo… Dobri su.
Ines: Čak i Grigor Vitez?

Petra: Čak i on.

Ana: A ti, Ivane? Što ti misliš o svemu ovome?

Ivan: Sad konačno možemo na pizzu!

Ana, Petra, Ines i Barbara: IVANE!
